
MINISERIE:

Gilbert-forbannelsen


Gilbert-forbannelsen

For flere hundre år siden, førte et ødelagt kjærlighetsforhold til at Gilbert-familien ble rammet av en forbannelse. En forbannelse som gjør at den nålevende generasjonen ikke klarer å finne varig kjærlighet og ekte lykke. Kan de klare å bryte forbannelsen før det er for sent? Dette er tredje og siste bok i miniserien.

 


Kjære leser,

Det er bittersøtt å skrive dette brevet til deg. Dette er den siste boken jeg kommer til å skrive for Harlequin Passion, og også den siste boken i Gilbert-forbannelsen. Noen av de første bøkene jeg leste som trettenåring var Harlequin Passion romaner av Elizabeth Lowell, Joan Hohl, Stephanie James, Joan Johnston og Peggy Moreland. Jeg har elsket denne serien helt fra jeg plukket opp min aller første bok i bruktbokhandelen.

Jeg ble trollbundet av de sterke heltene og de driftige heltinnene som var mer enn kapable til å hamle opp med heltene. Kjærlighetshistoriene deres var så emosjonelle og formet tanken på hva slags forhold jeg ønsket som voksen. Jeg var aldri villig til å ta til takke med en mann som ikke kunne være alt de heltene hadde vært. Kjærlige, støttende, sexy og villige til å møte heltinnene på halvveien.

Jeg er så glad for at jeg har fått skrive sytti titler for Harlequin Passion og jeg har elsket hver og en av dem. Tusen takk for at du har lest bøkene mine og for at du har gjort så jeg har kunnet fortsette med å fortelle historiene som inneholdt så mye av det jeg lærte å elske ved romantiske bøker allerede som tenåring.

Jeg er utrolig opprømt over at historien til Rory Gilbert blir min siste. Hun var en så morsom heltinne å skrive om. Mitt aller første forsøk på en Tornerose-inspirert historie. Jeg elsker hvor sterk og modig hun er, og jeg skulle ønske at jeg kunne møte verden med et sånt mot hver dag – jeg gjør det noen ganger, men ikke alltid.

Kit var også fantastisk. En mann som er tynget av fortiden sin og det han alltid har blitt fortalt, og tror, og kvinnen som har blåst ham av banen.

Takk for at du har lest Gilbert-forbannelsen og alle seriene siden den aller første boken min, The Bachelor Next Door. Jeg har virkelig elsket å dele denne reisen med deg.

Kos deg med lesingen!

Katherine


Til Harlequin Passion vennene mine som har gjort denne reisen så utrolig morsom, spesielt Karen Booth, Joanne Rock, Joss Wood og Reese Ryan. De månedlige samtalene våre er de beste, og jeg er så heldig som får kalle dere vennene mine.

Til alle forfattere som har skrevet for Harlequin Passion – for alle de fantastiske leseopplevelsene, de inspirerende karakterene og historiene som ble værende hos meg lenge etter at jeg hadde lukket bøkene.

Gilbert-søsteren var nøkkelen.

Hver gang Kit Palmer refererte til tenåringsforelskelsen sin, kvinnen hvis liv hadde blitt ødelagt av storebroren hans og familiens nag, var det på en eller annen måte lettere å late som om hun var en fremmed. Som om det var avstand mellom dem.

Hvis han var brutalt ærlig med seg selv, visste han at det ikke var mulig å legge avstand mellom Aurora Gilbert og ham selv. Da hun, broren og kusinen flyttet til Gilbert Manor og han så henne for første gang, hadde han falt.

Hardt.

Det hadde ikke betydd noe for hans åtteårige jeg at han og familien bodde i de gamle fabrikkhusene i utkanten av Gilbert Corners, eller at faren var skiftleder på den gamle fabrikken.

Hun hadde vært modig og uredd, og da de eldre barna, inkludert broren hans, hadde vasset over elven som omringet Gilbert Manor og rant gjennom byen, hadde Kit nølt. Han kunne ikke svømme og ville ikke bli etterlatt, men … Rory hadde holdt ut hånden mot ham. Hun hadde tatt hånden hans og sagt: «Vi klarer det sammen.»

Og det hadde de. Og i det øyeblikket hadde livet hans forandret seg.

Kits familie hadde ikke bodd lenge i fabrikkhusene. Faren og broren var ambisiøse og begynte å rykke opp i Gilbert Manufacturing, helt til gamle Lance Gilbert lovet Kits bror, Declan Owen, stillingen som administrerende direktør for Gilbert Manufacturing.

Men bilulykken hadde forandret alt.

Mens han nå satt foran huset som rommet altfor mange blandede minner, og så på at hans nye nabo Rory Gilbert flyttet inn, kunne han ikke la være å tenke at han kanskje endelig hadde alt han trengte for å knuse Dash Gilbert, kurere den dårlige karmaen som Gilbert-familien hadde overført til familien hans, og endelig komme over kvinnen som var kjernen i planen hans.

Det banket på bilvinduet hans, og han snudde seg og ble overrasket over å se Rory Gilbert stå der. Håret hennes hadde blitt mørkere med årene, fra det lyse, blonde håret hun hadde hatt som barn, til mørkt, honningblondt hår. Hun hadde et hjerteformet ansikt og vakre, blå øyne. Munnen var fyldig, nesen spinkel, og hun la hodet på skakke mens hun ventet på at han skulle åpne vinduet. Han stoppet motoren og gikk ut.

«Kan jeg hjelpe deg?»

«Ja, det var det jeg ansatte deg for», sa hun.

Ansatte ham. «Jeg tror du har feil fyr. Jeg er ingen flyttemann.»

«Å, det vet jeg», mumlet hun, stemmen var som han husket den, lett og vuggende, søt og melodisk. «Men du er her for å gjøre det jeg har hyret deg til, ikke sant?»

Han ante overhodet ikke hva hun snakket om, men før han rakk å fortelle henne det, kom broren hennes, Dash, ut av huset med et surt uttrykk i ansiktet.

Rory slynget armen hennes gjennom hans. «Bare lat som om vi er gamle venner, og ikke si noe om hva du egentlig gjør her. Jeg hater løgner, men jeg orker ikke å høre storebroren og fetteren min fortelle meg at jeg er for skjør til å gjøre noe som helst.»

«Ja visst. Jeg heter Kit, forresten.»

«Kit. Flott. Bare følg meg», sa hun.

«Skal du dra, Dash?»

«Ikke ennå. Hvem er dette?»

«Dette er en av mine gamle venner, Kit. Kit, denne overbærende fyren er broren min, Dash.»

Kit hadde aldri møtt Dash Gilbert før. Han hadde vært atten år den kvelden ballet hadde kulminert i bilulykken som hadde tatt livet av broren hans. Han rakte ut hånden til mannen som Kit hadde ønsket å tilintetgjøre de siste ti årene. Men da blikkene deres møttes, så han, i stedet for den rene ondskapen han hadde forventet å finne, et lett smil og et halvt oppgitt blikk.

«Jeg er ikke overbærende», sa Dash. «I hvert fall ikke for mye. Hun her tror at hun kan bestige Everest seks måneder etter at hun våknet opp fra koma.»

«Ikke Everest ennå», svarte Rory.

«Så hva skal du?»

«Jeg nøyer meg med å være alene og prøve alle de tingene jeg har gått glipp av de siste ti årene.»

Dash stivnet til. «Jeg gikk med på at du skulle bo her, men det andre …»

«For sent», sa Rory. «Det er derfor Kit er her.»

«Hvorfor er jeg her?»

«For å hjelpe meg med å oppleve alt det jeg har gått glipp av de siste ti årene.»

«Ikke faen», sa Dash.

*

Rory hadde ikke tenkt å krangle med broren foran Kit. Han var slett ikke som hun hadde forventet, men hun hadde hyret ham fra en nettside som tilbød diskret hjelp til alle som opplevde ekstrem angst eller hadde problemer med å forlate hjemmet sitt. Alt fra hverdagsstresset ved å bestille kaffe til sexarbeid. Rory var ikke sikker på hva hun trengte, så hun hadde krysset av i alle boksene. Etter ti år i koma var det ærlig talt så mye hun ikke visste. Som om Lizzie og Gordo holdt sammen? Men også ting som sosiale medier. Ifølge det hun hadde lest, var løsningene designet for å presse henne ut av komfortsonen.

Og det trengte hun.

Ti år i koma var vanskelig å komme seg etter. Fysisk tøyde hun fortsatt grensene sine og prøvde å gjenvinne styrken. Hvis hun tok i for mye og var på beina for lenge, måtte hun bruke stokk.

Hun hadde brukt en del av arven sin til å kjøpe denne halvdelen av tomannsboligen, og var fast bestemt på å pusse den opp og gjøre den til noe som var hennes. Og som en del av den store planen sin hadde hun ansatt Kit. Men han var litt kjekkere enn hun hadde forventet. Ok, mer enn litt.

Han skulle lære henne alt hun trengte å vite om moderne dating og hjelpe henne å komme over berøringsangsten. Han skulle bare hjelpe henne med å gjøre de tingene hun var redd for å gjøre. Som å gå inn på Lulu’s overfylte kaffebar og bestille en kaffe. Eller å dra inn til byen for å spise på Conrads eksklusive kjøkken.

Det var vanskelig å ikke føle at alle stirret på henne. I Gilbert Corners var det en reell frykt, siden hun var en Gilbert, og alle visste at hun hadde ligget i koma i ti år.

Hun visste at frykten hadde dominert henne altfor lenge, så da Dash gjorde det klart at han ikke godtok planene hennes med Kit, kjente Rory at hun fikk hakeslepp.

«Jeg skjønner at du vil beskytte meg, men du kveler meg langsomt, Dash. Jeg trenger noen som kan hjelpe meg med å omfavne alle de tingene jeg er litt redd for å prøve, men som jeg vet at jeg må gjøre.»

«Og du tror denne fyren er den rette til det?»

«Det gjør jeg», forsikret Rory ham. «Han er ikke en fremmed. Som jeg sa, vi er venner.»

Hun kastet et blikk tilbake på Kit og var ikke sikker på hva hun leste i blikket hans. Men så ga han henne et nikk og et blunk.

Han snudde seg mot broren hennes. «Jeg gir deg mitt ord på at jeg ikke vil la henne komme til skade.»

«Det er ikke nødvendig», sa Rory. Hvis det var noe hun hadde lært av Elle og Indy, hennes kommende søster og svigerinne, så var det at kvinner ikke trengte en mann til å støtte seg. Rory gjorde dette for seg selv. Når det var sagt, var det fint å ha Kit med seg i de panikkartede øyeblikkene hun visste ville komme. Hun hadde for eksempel allerede fått et angstanfall da hun kom inn i huset hun skulle pusse opp.

Hun håpet at det å gjøre ting sammen med Kit, bo alene i dette huset, finne stemmen og styrken sin igjen, langsomt ville begynne å føles normalt.

«Greit. Men jeg kommer til å holde øye med dere begge to», advarte Dash. «Og, Kit, jeg trenger det fulle navnet ditt»

«Nei, det gjør du ikke!» protesterte Rory. «Han har ingenting med deg å gjøre.»

Dash sendte Kit et stramt smil mens han tok et fast, men forsiktig grep om Rorys arm. «Vil du unnskylde oss et øyeblikk?»

Han ventet ikke på at Kit skulle svare, men førte Rory utenfor Kits hørevidde. «Du er en Gilbert og en svært velstående kvinne», hvisket han. «Det er uansvarlig av deg å tilbringe tid med noen vi ikke kjenner. Bare la meg få ham undersøkt.»

«Nei. Dash, jeg mener det. Du vet at jeg ville flytte til den andre siden av landet for å stå på egne ben. Men jeg ble her i Gilbert Corners fordi jeg elsker deg, og jeg vil at vi skal være den familien jeg husker. Men du må la meg gjøre dette på min måte.»

Det ville være lett å gi etter for Dashs krav og bli i Gilbert Manor resten av livet. Hun ville fått et trygt og fint liv der alle tok seg av henne, men Rory begynte å innse at hun ville ha mer.

Da hun våknet fra komaen, hadde hun følt seg redd og usikker. Men i løpet av de siste månedene hadde hun begynt å innse at hun ønsket å være en 28 år gammel kvinne. Ikke den redde, beskyttede jenta.

«Jeg hater dette», presset Dash frem.

Hun klemte storebroren sin, og visste at selv om han kanskje ikke ville la henne gjøre dette alene, så kom han til å gjøre det.

«Takk skal du ha.»

Han bare gryntet og klemte henne tilbake, og da han gikk sin vei, forbi Kit, sa han noe til den andre mannen som Rory ikke kunne høre. Så satte han seg i bilen og kjørte bort.

*

Kit smilte til Rory. Han ante ikke nøyaktig hva personen Rory hadde ansatt skulle gjøre, og selv om han hadde hatt lyst til å bruke henne til å ødelegge Dash, føltes det feil nå. Rorys smil svant hen så snart broren var borte, og han hørte henne mumle noe som hørtes ut som en Weezer-sang. Og i det øyeblikket innså han at han ikke kunne bruke Rory.

For det første likte han henne fortsatt, til tross for historien til familiene deres, og for det andre ønsket han å hjelpe henne med å gjenvinne styrken og forvandle seg tilbake til den modige, fryktløse jenta hun en gang hadde vært.

Kit pustet frustrert ut. Det virket som om hver gang han var klar til å ta hevn over Gilbert-familien for det de hadde gjort, kom det en slags universell inngripen som viste ham at de allerede hadde ødelagt seg selv.

«Hei, det går bra», sa han og gikk bort til henne. Han la armen rundt henne og skjønte langsomt at hun hadde et angstanfall. Rory så ikke ut til å kjenne berøringen hans, og han trakk henne tett inntil seg. Hun lukket øynene, og han trakk henne enda tettere inntil seg og ignorerte sin egen reaksjon. Han begynte å snakke med lav, rolig stemme.

«Vi er på en tropisk øy, sanden under føttene våre er puddermyk og så hvit at det nesten virker som om ingen andre har bodd her før. Solen på huden vår er varm og beroligende, ikke for varm. Hånden din ligger i min, og når du løfter blikket, ser du de blå bølgene som skyller forsiktig mot stranden. Brisen svøper seg rundt oss, og mens du puster ut i ett langt åndedrag, siver stresset gradvis bort.»

Han sluttet å snakke da hun begynte å puste langsommere og sluttet å synge. Så løftet hun hodet og åpnet øynene. De blå øynene var klare og strålende. Han hadde trodd at hun var nøkkelen til Dashs undergang, men hun kunne være nøkkelen for ham, nøkkelen til å legge fortiden bak seg og til det sinnet og den hevnen han alltid hadde ønsket seg, men aldri hadde kunnet forplikte seg til.

Han visste at hevn var det familien hans trengte, og han hadde alltid vært den myke broren. Den som hadde vært mer lik moren deres. Å miste broren og deretter se faren forsvinne langsomt inn i alkoholen hadde forandret Kit. Eller hadde tvunget ham til å slutte å være sønnen som aldri hadde holdt mål i farens øyne.

«Går det bra?» spurte han lavmælt.

«Nei, men det går bedre. Takk», hvisket hun. «Jeg vet ikke om det var dette du takket ja til, men jeg har en følelse av at det kommer til å bli mange flere slike øyeblikk.»

«Det er i orden», forsikret han. «Men jeg må fortelle deg at jeg ikke er den personen du ansatte.»

Hun sperret opp øynene. «Er du ikke?»

«Nei, men jeg tror vi kan hjelpe hverandre, og det var derfor jeg kom hit i dag», sa han. Å ta hevn betød ingenting hvis han fortsatte å lyve for henne. Han kunne ikke la henne tro at hun hadde ansatt ham.

«Vel … personen jeg ansatte var en fremmed, og jeg tenkte at det ville gjøre det lettere enn en som kjenner meg og hele familiehistorien min.»

«Jeg skjønner hvorfor du ønsker det.» Samvittigheten dultet i ham, men han bestemte seg for ikke å avsløre at de hadde kjent hverandre tidligere, eller at broren hans hadde vært involvert i bilulykken som hadde plassert henne i koma. Hvis han gjorde det, visste han at hun ville stenge ham ute. Med rette? Han hadde ingen anelse.

«Flyttefolkene er nesten ferdige her, og det er meningen at jeg skal prøve å forlate huset mer», sa hun, men nølte så og så plutselig veldig nervøs ut.

«Hva om vi drar til Java, tar en kaffe og snakker sammen?» spurte hun. «Men … vent litt. Hvis du ikke er fyren jeg ansatte, hvorfor er du her da?»

«Jeg flytter inn i hytta ved siden av din», sa han. Han hadde planlagt å flytte tilbake til barndomshjemmet. Hjemmet som hadde symbolisert den siste gangen han hadde vært lykkelig. Han hadde kanskje hatt baktanker med å vende tilbake, men nå som han hadde møtt Rory Gilbert igjen, visste han at planene hans var i ferd med å endre seg, og han håpet at han ville klare å finne ut hva som skulle bli det neste han skulle gjøre.

«Gjør du? Vel, da er vi naboer. Det er bra», sa hun og rynket pannen. «Så … kaffe?»

«Ja, vi kan ta en kaffe hvis du vil. Hva mente du med at du skal forlate huset mer?»

«Jeg lå i koma i ti år – så tragisk, ikke sant?» Hun forsøkte å le av det, men ubehaget var tydelig. «Uansett, jeg har vært ute av komaen i seks måneder, men jeg har ikke klart å begynne å leve igjen. Jeg mener, først trengte jeg å komme til krefter fysisk, men som du nettopp så … er jeg ikke på mitt beste», sa hun.

«Jeg så ikke noe slikt. Du håndterte deg selv på en flott måte, du stod opp mot broren din og kjempet for det du ønsket. Da det var over, trengte du bare litt tid til å komme deg.»

Hun trakk pusten langsomt og nikket til ham med et lite smil om munnen.

«Jeg tror jeg kommer til å like å ha deg som nabo, Kit», sa hun.

«Jeg tror jeg også vil like å være naboen din.»

De ble enige om å møtes klokken to for å drikke kaffe, og mens han så henne gå tilbake til flyttemennene, fikk han en ubehagelig følelse i brystet. Han visste at han var nødt til å fortelle henne hvem han var, men han visste også at det ikke ville hjelpe henne. Og det ville selvsagt ikke hjelpe ham heller.

Indy Belmont skulle snart bli Rorys inngiftede kusine, men hun var også en stor bidragsyter i revitaliseringen av Gilbert Corners. Hun hadde flyttet til byen for omtrent to år siden og hadde tatt med seg det populære programmet Hometown, Home Again, som ble sendt på TV-kanalen Home Living, hit for å filme. Hun hadde startet med Indy’s Treasures, bokhandelen i Main Street, og hadde langsomt jobbet med å få andre prosjekter i gang.

Da Rory hadde bestemt seg for å forlate Gilbert Manor, hadde Indy og Elle vært hennes største støttespillere. Og det var Indy som hadde foreslått å kjøpe en av tomannsboligene fra viktoriatiden og pusse den opp for å hjelpe Rory med å tilpasse seg verden igjen.

Så fordi hun hadde følte en enorm kjærlighet og respekt for Indy, ble hun fristet til å ringe henne så snart flyttefolkene hadde dratt, og hun var alene i sitt nye hjem. Hun trengte råd om Kit.

Kit.

Han hadde de mest drømmeaktige brune øynene hun noen gang hadde sett, og hun kunne ikke slutte å fantasere om hvordan det tykke, mørke håret ville føles under fingrene. Hun tenkte på da han hadde lagt armene rundt henne og hjulpet henne med å roe henne. Kroppen hans hadde føltes solid mot hennes … og hun hadde ikke fått panikk.

Hun hadde vært så redd for at hun ville gjøre det når en mann holdt henne, for det siste minnet hun hadde fra ulykkesnatten, var at hun ble kysset med makt og presset opp mot veggen av Declan Orr, mannen som hadde omkommet i bilulykken som hadde lagt henne i koma.

Men i Kits armer hadde hun ikke følt seg redd.

Hun var litt lei seg for at han ikke var fra byrået hun hadde hyret, for personen de skulle sende skulle hjelpe henne med å finne ut hvordan hun skulle kysse og ha sex. Alt hun hadde lært om sånt, var noen korte klineøkter på high school og så det ene seksuelle overfallet som hadde skremt henne.

Hva var det verste som kunne skje hvis hun møtte Kit?

Kanskje han ikke dukket opp, men det ville være greit. På den andre siden kunne han kanskje vise seg å være en snill mann som kunne være en alliert. Også greit.

Og hvis han dukket opp ville de kanskje finne tonen, og så ville hun få lyst til å kysse ham, og … Mulighetene virvlet i tankene. Hun ville være i armene hans igjen, og denne gangen ville leppene deres møtes. Og det ville være mer enn fint. Hun måtte jo kysse noen for første gang … Hvorfor ikke Kit?

Rory tok seg god tid til å kle seg. Hun hadde et langt, taggete arr på beinet. Alt var annerledes nå, og hun forsøkte å forsone seg med kroppen hun hadde våknet opp i. Arrene var selvsagt å forvente. Men de fikk henne bare til å føle seg mindre som seg selv. Den Rory hun husket, hadde lange, slanke ben. Disse var slappe med cellulitter på lårene, som Indy hadde forsikret henne om at alle hadde.

Rory stod foran speilet og så skavankene sine, men ristet på hodet og skjøv tankene ut av hodet. Hun kunne ikke hate skavankene, for de gjorde henne til den hun var, og hvis Kit gjorde det … så var han ikke den mannen hun håpet at han skulle være.

Hun grep vesken, tok på seg solbrillene og sendte seg selv et kyss i speilet før hun åpnet ytterdøren og gikk ut.

Det var nå det skjedde. Det nye livet hennes startet i dag, og hun skulle gripe enhver mulighet som bød seg.

Det var slutt på å gjemme seg i sengen og være redd for verden utenfor.

*

Kit gled inn på en plass på den offentlige parkeringen ved parken som lå rett over gaten for togstasjonen. Bak parken lå butikkene i Main Street. Han hadde vurdert å la være å komme for å møte Rory. Men sannheten var at han var nødt til det.

Uansett hvilke fantasier han hadde hatt om henne opp gjennom årene, hadde de bleknet i forhold til det han hadde følt da han holdt henne. Det var seksuelt, men det var mer enn det også.

Han kunne ikke nekte for at han syntes det var spennende å være sammen med henne. Telefonen plinget, og han så at det var en tekstmelding fra tante Mal. Mal var søsteren til faren. De to var alt som var igjen av familien, og de hadde jobbet sammen for å gjenreise formuen.

Fant du søsteren?

Kit sendte en tommel opp til spørsmålet hennes. Han visste ikke hva annet han skulle si. Han hadde egentlig ingen nyheter til henne. Og han hadde i hvert fall ikke tenkt å skrive til tante Mal at han hadde ombestemt seg med hensyn til å bruke Rory. Han trakk pusten dypt inn. Og var han i det hele tatt sikker på at han hadde det?

Ja.

Kit og tante Mal hadde gjenoppbygd selskapet med mellomnavnet Palmer til Palmer Industries, og de blomstret. Det var først da Gilbert Corners ble revitalisert og ny industri kom tilbake til byen, at han og tanten hadde tenkt på det Gilbert-familien hadde tatt fra dem.

Ring meg når du drar fra GC.

Det kan ta en stund. Jeg ser meg rundt i byen etter potensielle investeringseiendommer.

Funker det ikke med jenta?

Jeg er ikke sikker ennå.

Vi snakkes senere.

Han la telefonen i lommen. Mal var hans siste levende slektning. De hadde støttet hverandre lenger enn Kit kunne huske. Selv om han gjerne ville finne noe som kunne gagne både ham og tanten og samtidig skade Gilbert-familien, hadde ingenting av det han hadde hatt med dem å gjøre tidligere vist seg å være fruktbart i den retningen.

Han visste at en del av motviljen til å involvere Rory skyldtes at han ikke ønsket å bruke henne på samme måte som Gilbert-familien hadde brukt broren hans. Men ville ikke det være den perfekte hevn?

Ifølge faren hadde hun forført broren og deretter beskyldt ham for å ha misforstått tilnærmelsene hennes og fått ham kastet ut av festen etter at Conrad hadde slått ham.

Kit ristet på hodet. Da han hadde sett henne tidligere, hadde han blitt slynget tilbake til barndommen og den uskyldige jenta Rory hadde vært før hun hadde vokst opp til å bli en Gilbert-kvinne. Han måtte huske det.

Han så henne gå mot kaféen med stokken sin og steg ut av bilen. Da han kastet et blikk på den utringede kjolen hun hadde på seg, og la merke til brystene hennes, husket han hvordan hun hadde føltes i armene hans.

Han ville ha henne.

Hun var søsteren til fienden hans.

Men også ungdomsforelskelsen hans.

Kit strøk en hånd gjennom håret og pustet frustrert ut. Hun var komplisert, og ærlig talt visste han at det smarteste ville være å dra, og la tante Mal finne en måte å bruke henne på for å hevne seg på Dash.

I stedet låste han bilen og gikk gjennom den grønne, velstelte parken mot henne. Etter hvert som han nærmet seg, innså han at alle holdt øye med henne og begynte å legge merke til at hun holdt øye med ham …

Rory hadde sagt at hun prøvde å finne tilbake til et liv utenfor herskapshuset, og han kunne se hvor vanskelig det ville bli. Igjen ønsket han å hjelpe henne. Han ville være den helten hun hadde vært for ham da de var barn. Men kunne han virkelig være det for henne, og fortjente hun det virkelig?

Han sukket. Det eneste han visste med sikkerhet, var at han måtte være ærlig og fortelle henne navnet sitt. Han ville ikke lure henne slik familien hennes hadde lurt broren hans. Han måtte vite at når han og tante Mal endelig var i en maktposisjon over Gilbert-familien, kunne de være sikre på at de hadde gjort det på ærlig vis.

Det betød at han ikke kunne snike og lure slik Lance Gilbert hadde gjort med dem. Og selv om han mistenkte at han tidligere kunne ha latt seg påvirke av begjær og nostalgi, hadde han ikke råd til det nå. Det var på tide å huske hvem som var ansvarlig for all ødeleggelsen som hadde skjedd den kvelden ballet ble holdt.

*

Kit smilte til henne da han kom nærmere. «Hvis jeg hadde visst at du skulle gå til byen, ville jeg ha blitt med deg.»

«Å, det går bra. Jeg kjører ikke ennå», sa hun.

«Ikke?»

«Jeg lå jo lenge i koma.»

«Det hadde jeg vel glemt», sa han med et blygt smil som var altfor sjarmerende.

«Så ute eller inne?» spurte han.

«Jeg foretrekker å være ute, hvis det er greit.»

«Det er det. Du kan sette deg ved et bord, så henter jeg drinkene våre?» foreslo han.

Hun ba ham hente dagens iskaffe til henne. Så gikk hun for å finne et bord i skyggen, et stykke unna de andre. Idet hun satte seg ned, vibrerte telefonen, og hun tok den frem. Det var gruppechatten med Indy og Rory.  Indy hadde god utsikt over kaffebaren fra bokhandelen sin.

Indy: Hvem er heitingen?

Kit. Den nye naboen min.

Elle: Jeg har en pasient om fem minutter. Men jeg vil ha alle detaljene. Drinker i Indys butikk i kveld?

Rory trykket tommel opp og la telefonen fra seg. Hun hadde ingen gode venninner som hun husket fra før ulykken, og Indy og Elle hadde tatt imot henne som om hun var søsteren deres. Jo mer hun husket, jo mer gikk det opp for henne at hun ikke hadde hatt noen venner i Gilbert Corners. At bestefaren med vilje hadde holdt henne, Dash og Conrad adskilt fra byens innbyggere.

Hun likte ikke at hun så lett hadde latt seg lede, men hun husket at de alle hadde vært litt redde for ham.

«Dagens kaffe var mokka med hvit sjokolade og jordbær», sa han.

«Flott. Jeg har ikke prøvd det før. Men Lulu har ansatt en ny barista og jeg har ikke blitt skuffet ennå.»

Han lyste opp i et glis. «Godt å høre. Jeg gjorde som deg og tok det samme.»

De tok begge en slurk. Rory lukket øynene mens den iskalde, søte og fruktige kaffen gled over tungen. Hun likte den. Den var kald og deilig, og hun tok enda en slurk før hun åpnet øynene og så at Kit kikket på henne.

Å …

«Likte du den?»

«Mmm-hmm», sa han. «Så fortell meg om den personen du trodde jeg var.»

«Ja, angående det. Det viste seg at personen hadde avlyst, men jeg hadde ikke fått beskjeden. Beklager at jeg satte deg i en slik situasjon.»

«Det hadde jeg ikke noe imot», sa han og tok en slurk til. «Men du har ikke sagt hva du hyret dem til.»

«Jeg har ansatt noen som skal hjelpe meg med å komme i gang med … livet.»

Han lente seg tilbake i stolen og la armene i kors over brystet, Hun stirret på musklene hans lenger enn hun visste at hun burde. «Som hva da?»

Kysse, tenkte hun. Hun hadde lyst til å kysse ham, men hun visste at det ville være pinlig, og hun antok at han sannsynligvis ikke hadde lyst til at hun skulle famle rundt og finne ut av det.

«Kjøre bil?» spurte han da hun ikke sa noe.

«Ja, og andre ting», sa hun. «Stort sett alt. Jeg var atten da jeg havnet i koma, så det er mye jeg burde ha lært i løpet av de siste ti årene, men som jeg ikke har gjort. Jeg vil bare ikke vente på at livet skal begynne. Jeg trenger en pangstart, og jeg tenkte at det å ansette noen til å hjelpe meg ville være svaret.»

«Men de trakk seg?»

«Ja, eller så fant Dash ut av det og sparket dem. Han syntes ikke det var en god idé. Det var derfor jeg sa at du var en venn.»

«Hvis det hjelper, så traff jeg deg da vi var barn.»

«Gjorde du det?»

«Ja, på en sommerfest på Gilbert Manor.»

«Jeg husker ikke så mange detaljer fra den tiden, men jeg husker at festene alltid var morsomme.»

«Det var de», sa han, strakte ut hånden og strøk fingeren mot hånden hennes. «Hva mer trenger du å lære?»

Frykten lå der og ventet på å omslutte henne og få henne til å trekke seg tilbake, men i stedet la hun hånden under Kits og lot fingrene gli gjennom hans. «Alt.»

Han lente seg nærmere. Det var noe elektrisk i måten øynene deres møttes på. Herregud, så søt han var. Hun elsket de mørke skjegget og de tykke øyevippene. Duften av aftershaven hans var subtil. Han hvilte albuen på bordet mens blikkene deres møttes, og noe som føltes nesten magisk, syntes å passere mellom dem. «Er alt i orden?»

Hun nikket. «Det er så mye jeg har gått glipp av.»

«Hva om jeg hjalp deg?»

«Med bilkjøringen?» spurte hun fordi det var det tryggeste å foreslå.

«Og andre ting.» Leppene føltes tørre, og hun lot tungen gli over dem. Øynene hans fulgte bevegelsen, og munnen hans åpnet seg en anelse. Flørtet han med henne?

«Hva slags andre ting?»

«Jeg må være ærlig med deg, jeg vil ha deg.»

Han ville ha henne.

Hun svelget. Så ja. Han ville definitivt at hun skulle flørte med ham. Øynene hennes ble store, og så gikk det opp for henne at hun ikke ante hva hun skulle gjøre. «Jeg … jeg …»

Han klemte hånden hennes. «Vil du tilbringe mer tid sammen med meg, Rory?»

Hun nikket.

«Gjør jeg deg nervøs?»

Hun ristet på hodet. «Du burde jo det. Du er en fremmed og en mann … Jeg vet ikke hvorfor du ikke gjør det.»

«Det er jeg glad for å høre. Hva om vi dater? Vi kan ta ting i ditt tempo. Jeg kan lære deg å kjøre bil og alt annet du har på listen din», foreslo han. Han snakket i den lave, buldrende tonen som ga gjenklang i kroppen hennes.

«Vil du det?» hvisket hun.

«En ting du må vite om meg er at jeg ikke sier ting jeg ikke mener.»

«Det er notert. Og én ting om meg? Jeg prøver å si ja til alt.»

«Så da begynner vi å date, Rory Gilbert.»

Dating. OMG. Hun skulle på date med.

«Ja, det skal vi, Kit …», sa hun og nølte.  «Jeg vet ikke hva du heter til etternavn.»


9788284256481.jpg








